Grendel, Gábor, poslanec NR SR (2023-11-21):
Ďakujem za slovo, pán predsedajúci. Vážený pán minister, kolegyne, kolegovia, už viackrát zaznelo v tejto rozprave, aký je nesúlad medzi slovami a skutkami novej vlády. Mnohí kolegovia to ilustrovali na 13. dôchodku, na rodičovskom dôchodku, na hypotékach, na cenách potravín či na čistkách v polícii. Rád by som teraz spomenul ďalší príklad, a to vzťah vlády k národnostným menšinám. Budem citovať na úvod z kapitoly Politika podpory národnostných menšín. V tejto kapitole sa okrem iného píše: „Súčasná vláda je vytvorená z politických strán, ktoré v rokoch 2016 až 2020 vytvorili vládu spoločne so stranou zastupujúcou aj občanov najsilnejšej národnostnej menšiny. V tomto období bola dosiahnutá štandardizácia vzťahov znamenajúca výrazné zlepšenie vzťahov medzi väčšinovým obyvateľstvom a národnostnými menšinami a rozvoj území obývaných občanmi Slovenskej republiky hlásiacimi sa k národnostným menšinám. Vláda nadviaže na spôsoby a organizovanie podpory rozvoja národnostných menšín, ktoré boli prakticky overené pri vládnutí v minulom období, zaväzuje sa ich vylepšovať a zdokonaľovať.“ No a teraz sa pozrime na to, ako toto vylepšenie, zdokonaľovanie a nadviazanie vyzerá v praxi. Štvrtá vláda Roberta Fica ihneď na svojom prvom rokovaní odvolala splnomocnenca vlády pre národnostné menšiny Lászlóa Bukovszkého, reprezentanta, ako je to v tomto programovom vyhlásení vlády definované, najsilnejšej národnostnej menšiny. Na tomto bleskovom odvolaní vládneho splnomocnenca je zaujímavých niekoľko vecí. 1. Nie sú známe žiadne dôvody, pre ktoré bol splnomocnenec vlády pre národnostné menšiny ihneď na prvom rokovaní vlády odvolaný. Takto vyzerá nadviazanie a vylepšenie a zdokonaľovanie v praxi. 2. Ani na prvom rokovaní vlády, ani na druhom, treťom, štvrtom či na včerajšom piatom rokovaní vlády dodnes nebol vymenovaný nástupca splnomocnenca vlády pre národnostné menšiny pána Bukovszkého. Ani to moc nepripomína nadviazanie, vylepšovanie či zdokonaľovanie. 3. Viete, čo je na tomto prípade najdokonalejšie? Pán László Bukovszký nebol nominantom vlády Igora Matoviča. Nebol ani nominantom vlády Eduarda Hegera. A nebol ani nominantom vlády Ľudovíta Ódora. Hádajte, nominantom ktorej vlády bol pán László Bukovszký splnomocnencom pre národnostné menšiny. Tretej vlády Roberta Fica. Teda tej vlády, ktorá podľa tohto dnešného programového vyhlásenia vlády dosiahla štandardizáciu vzťahov a výrazné zlepšenie vzťahov medzi národnostnými menšinami a väčšinovým obyvateľstvom. Čiže štvrtá vláda Roberta Fica ihneď na svojom prvom rokovaní odvolala nominanta tretej vlády Roberta Fica z postu splnomocnenca vlády pre národnostné menšiny. A tak sme opäť pri rozpore medzi slovami a skutkami novej vlády. Ďalší citát z programového vyhlásenia: „Vláda považuje ochranu a podporu rozvoja národnostných menšín za svoje prirodzené poslanie pri formovaní modernej spoločnosti. Bude poskytovať účinnú ochranu národnostným menšinám, právam a slobodám patriacim týmto menšinám v rámci právneho štátu a rešpektovaním štátnej zvrchovanosti a územnej celistvosti štátov.“ Pekné slová, ale akými skutkami chce vláda dosiahnuť tieto vznešené ciele? V programovom vyhlásení vlády vo vzťahu k národnostným menšinám nenájdeme ani jeden konkrétny záväzok. Nič merateľné. Ako chcete chrániť národnostné menšiny, keď ste úrad splnomocnenca pre národnostné menšiny ochromili hneď na prvom rokovaní vlády a doteraz ste to nenapravili. Odpálili ste svojho vlastného nominanta, splnomocnenca tej vlády, o ktorej v programovom vyhlásení vlády píšete, že nadviažete, že vylepšíte, že zdokonalíte všetko dokonalé z obdobia 2016 až 2020 vo vzťahoch medzi slovenskou väčšinou a národnostnými menšinami. V skutočnosti práve na tomto vidieť, že národnostné menšiny nie sú pre túto vládu žiadna priorita. Národnostné menšiny sú tejto vláde ukradnuté. (Potlesk.)